**Najlepší prázdninový zážitok**

Raz v lete sme išli s rodičmi do Chorvátska, do dediny Svätý Filip Jakov. Môj brat Marek prespal celých desať hodín, teda celú cestu, lebo mu mamina dala kinedril, aby mu nebolo zle.

Išiel s nami aj jeden srandista, ktorý nás každý deň zabával. Napríklad, jeden deň bola voda ešte studená a on sa vyťahoval, že tam vlezie ako prvý. Všetci sme už boli vo vode a kričali sme na neho: „No tak, poď do vody , je dobrá!“ Tak teda stúpil jednou nohou a skríkol: „Bŕŕ, tá voda je studená!“ A tak zostal celý deň na pláži a vody sa ani nedotkol.

Večer, keď sme prišli domov, začal kričať: „Strašne ma páli chrbát, nemôžem sa ho ani dotknúť!“ Mama sa ho spýtala: „Nezabudol si sa natrieť?“ „Máš pravdu, zabudol,“ odpovedal a chrbát mal červený ako čili paprička.

Ráno mal Marek veľmi zlý deň. Keď sme sa naháňali, tak sa potkol a rozbil si kolená. „Áu!“ skríkol od bolesti. A tak sa asi dva dni nekúpal. A keď už nabral odvahu a vliezol do mora, tak si zase rozbil oba lakte hneď na ďalší deň.

Predposledný deň sme išli na pieskovú pláž, kde bola veľká sranda, lebo asi dvesto metrov od pláže bola ešte stále len voda iba po pás. Na posledný deň sme už zostali iba pri hoteli a kúpali sme sa iba my, deti. Mamina povedala: „Idem baliť!“ S bratom sme ešte asi pätnásť minút boli vo vode, až potom nás otec s mamou volali, aby sme im išli pomôcť baliť.

Keď už sme vyprázdnili izbu, tak sme si niečo zajedli a vyrazili sme domov. Mamina už Marekovi nedala kinedril a on otravoval celých desať hodín. „Mala som mu dať radšej ten kinedril, lebo mi zožerie nervy!“ povedala mama. Cestou sme sa zastavovali na benzínkach.

Keď sme prišli domov, tak sme všetko porozprávali starým rodičom, krstným rodičom a celej rodine. Rozhodli sme sa, že na budúci rok pôjdeme zase. Priniesli sme si veľa zážitkov.

D. Č. /6.A